Nog vyf Nestlé-sjokolades sneuwelNestlé het aangekondig dat hulle hierdie vyf sjokoladeprodukte van die mark gaan verwyder (Foto: Facebook/Nestlé) Nestlé het onlangs aangekondig dat hulle nog vyf sjokoladeprodukte van die mark gaan verwyder. Dit kom nadat Nestlé verlede week aangekondig het dat produksie van die 50 jaar oue Chocolate Log ook in Augustus vanjaar stopgesit word. “Die tyd het gekom dat ons vaarwel sê aan van ons sjokolade-sterre: Nestlé Milkybar Double, Nestlé Milkybar Peanut, Nestlé Crunch, Nestlé Milo Slab en Nestlé BarOne Peanut Butter.” “Maak seker julle geniet hierdie sjokolades nog vir oulaas,” het Nestlé op hul Facebook-blad laat hoor. Nestlé het gesê sjokoladeliefhebbers hoef nie bekommerd te wees nie, want met die uitfasering van ou sjokolades het die maatskappy beloof om nuwe, opwindende sjokoladesoorte binnekort bekend te stel. Skyfies ook ŉ slagoffer van Covid-19 Onlangs was dit ook moeilik vir Suid-Afrikaners om hul geliefde Ghost Pops in die hande te kry, wat bespiegelinge laat ontstaan het oor of dié peuselhappie ook van die mark verwyder is. Een aanhanger het op Twitter laat hoor dat hulle al na talle winkels, vulstasies, spaza-winkels en winkelsentrums toe was, maar nêrens Ghost Pops in die hande kon kry nie. Simba, wat die vervaardiger van Ghost Pops is, het op Twitter gesê hoewel Ghost Pops nie van die mark af verwyder is nie, is die produksie daarvan vertraag. “Die inperkingsmaatreëls in Suid-Afrika het ŉ invloed op die produksie van Ghost Pops gehad, slegs ŉ sekere hoeveelheid produkte kon in die tyd vervaardig word. “Sodra ons toegelaat word om weer normaalweg te produseer, sal die gewilde skyfies weer terug op die rakke wees. In die tussentyd hoop ons julle geniet ander Simba-produkte wat beskikbaar is,” het Simba op Twitter gesê.